Lectio Divina

*fuq il-Vanġelu tal-Ħadd*

10 Ħadd ta’ Matul is-Sena

Sena B

Mk 3:20-35

**A. Il-kuntest tas-silta.**

1. Ħadd ma jaf min hu Ġesù, la l-kotra, la l-għedewwa, la d-dixxipli u lanqas qrabatu stess. Jgħarfuh u jafu min hu tassew l-atturi traxxendenti biss: Il-Missier (cf. 1:11) u x-xjaten - *passim*.
2. Is-silta tħaddan fiha żewġ ġrajjiet independenti minn xulxin imma li bihom Mark jibda taqsima ġdida qasira. Ġesù diġà ħabbar il-wasla tas-Saltna u wera l-qawwa tiegħun permzz ta' sensiela ta' eżorċiżmi u fejqan (cf. 1:21 - 3:12). Mark jgħaqqad żewġ tradizzjonijiet flimkien: waħda fejn Ġesù huwa miċħud mill-familjari (cf. 3:20-21; 31-35) u niesu (cf. 6:1-4); u l-oħra fejn Ġesù huwa mixli li kien saħħar u li għandu fih xitan (v.22).
3. Il-kittieba li niżlu minn Ġerusalemm jixluh li hu maħkum mix-xitan u li jkeċċi x-xjaten bil-qawwa tal-prinċep tax-xjaten.

**B. Is-silta.**

*v.21: Niesu*

Din l-istqarrija ta’ qrabatu dwar li tilef rasu (iġġennen) tiswa daqs li kieku jgħidu li huwa ppossedut “*għandu fih spirtu ħażin*”.

v.22: Il-kbarat reliġjużi huma l-għedewwa ħarxa ta’ Ġesù, li sa mill-bidu nett tal-ministeru tiegħu jixluh u jakkużawh li huwa mniġġes minn Begħelżebul (*Baal* tfisser Sid; *Baalżebul* tfisser Prinċep, inkella *Baalżebub* li tfisser Sid id-dubbien) u li l-qawwa tiegħu ġejja mill-prinċep tax-xjaten. Din hija akkuża serja ħafna, daqs li kieku qed jgħidu li dak li qed jagħmel huwa frott “is-seħer jew il-maġija“, liema għemil huwa dnub gravissimu f'Israel.

v.23: beda jgħidilhom bit-tixbihat

Il-kelma παραβολαῖς - parabboli tidher għall-ewwel darba hawnhekk. F'Mark, Ġesù juża t-tixbihat biex jitkellem kemm fuqu nnifsu kif ukoll fuq il-missjoni tiegħu.

v.24-26: Dawn il-vrus huma t-tweġiba ta’ Ġesù lill-għedewwa tiegħu, liema tweġiba hija bbażata fuq żewġ argumenti:

(i) L-ewwel wieħed huwa aktar loġiku u ta' sens komun u jittratta l-firda interna ta' saltna jew dar. [Kemm dawk li semgħu lil Ġesù kif ukoll dawk li semgħu lil Mark jiftakruhom tajjeb il-firda interna fis-saltna ta' Erodi l-Kbir (4 q.K.), il-gwerra tal-Lhud (70 w.K) u t-taqlib kollu li seħħ wara l-mewt ta' Neruni f'Ruma (68-69 w.K)]. Is-sensiela ta' eżorċiżmi u fejqan huma sinjali ta’ rebħa fuq is-setgħa tax-xitan; sinjali li juru li teżisti setgħa oħra li mihiex dik tax-xitan. Jekk inhu hekk, ma jagħmilx sens li x-xitan iħarbat u jeqred saltnatu stess; u allura l-anqas jagħmel sens li Ġesù li skont huma qiegħed taħt il-ħakma u għandu l-qawwa tax-xitan fl-istess ħin jaħdem kontrih.

(ii) It-tieni argument huwa msejjes aktar fuq il-fatti. Ġwanni l-Battista lil Ġesù jsejjaħlu *ἰσχυρότερός* - “*aqwa*” jew “*l-iżjed qawwi*” (cf. 1:7), liema superjorità tidher fir-rebħa tiegħu fuq l-ispirti ħżiena (1:21-28.32-34.39; 3:11.15). Mat-tħabbira tal-wasla tas-Saltna ta' Alla, Ġesù jinawgura ‘ġlieda’ bejn is-Saltna ta' Alla u l-għadu ta' Alla, ix-xitan. Huwa jaħbat għal “dar *Satanas*” u jħarbathielu. Dawn il-vrus għandhom fihom eku tar-rebħa ta’ Ġesù fit-tiġrib tiegħu fid-deżert (cf. 1:12-13).

v.27: Dan il-vers ikompli jargumenta fuq il-qawwa. Il-ħbit li jsemmi Ġesù fuq id-“*dar ta’ wieħed ἰσχυροῦ - qawwi*” mhuwiex ħbit intern iżda estern. Ġesù, ‘l-iżjed qawwi’, għeleb lis-sid ‘qawwi’, rabtu u seraqlu daru. Begħelżebul, il-Prinċep tax-xjaten, ix-xitan, l-ispirti ħżiena, huma x’inhuma, quddiem l-iżjed qawwi setgħethom tisfa megħluba u mirbuħa. Għal Mark tibqa’ ċentrali l-persuna ta’ Ġesù inkwantu dak li jġib il-fidwa ta' Alla billi jeħles mis-setgħa u l-ħakma tal-ħażen.

*v.28: Ngħidilkom is-sewwa*

Dan huwa l-ewwel “*Ἀμὴν*” minn serje skond San Mark (cf. 8:12; 9:1.41; 10:15.29; 11:23; 13:30; 14:25.30). It-terminu ‘Tassew’ jfakkar f’espressjoni fuq fomm il-profeti dwar l-awtorità tagħhom: “*Hekk jgħid Sidi l-Mulej*”, użata ħafna drabi f'kuntest ta' wegħda jew theddida. Hawnhekk il-kelma ta’ Ġesù ma tisrieħx fuq l-awtorità mogħtija minn Alla, bħal fil-każ tal-profeta, iżda kelmtu għandha setgħa minnha nfisha, “*għax beda jgħallimhom bħal wieħed li għandu s-setgħa*” (1:22). Minbarra li jwieġeb lill-għedewwa tiegħu Ġesù ser iwissihom u jixlihom li qed jidinbu kontra l-Ispirtu tal-Mulej għax qed jiċħdu l-qawwa ta' Alla li qed taħdem fih.

v.29: *min jidgħi bl-Ispirtu s-Santu*

Id-dagħwa li jitkellem dwarha hawnhekk Ġesù ma tirreferix għad-dagħa (verbali) fih innifsu iżda għal dak l-għemil li jabbuża, jinsulta u jriegħex l-opra ta’ Alla. F’din is-silta, il-kunflitt bejn Ġesù u l-għedewwa tiegħu huwa serju ħafna, għaliex huma ma jridux jaraw fil-ħelsien u l-fejqan mgħotija minn Ġesù sinjali ċari tal-wasla tas-Saltna ta’ Alla u għemil Divin, anzi, iqisuhom bħala opra tax-xitan. Din l-affermazzjoni triegħex l-opra ta’ Alla u hija l-akbar insult li setgħu jagħmlu, għax għażlu li jinterpretaw il-ħidma ta' Alla nnifsu bħala ħażen u opra tal-ispirtu ħażin.

v.29: *Id-dnubiet kollha jinħafru, imma min jidgħi bl-Ispirtu s-Santu ma jkollu maħfra qatt*

Ġesù beda l-ħidma tiegħu bħala dak li għandu fih l-Ispirtu ta' Alla (cf. 1:10). Jekk hemm maħfra għal kollox u għal kulħadd, għad-dnub li jbiddel il-qawwa ta' Ġesù li ġejja mill-Ispirtu qaddis ta' Alla ma’ dik tal-ispirtu ħażin, ma hemmx maħfra. L-Ispirtu ta' Alla biss jista' jegħleb lix-xitan u għalhekk kull min jattribwixxi l-ħelsien u l-fejqan mgħotija minn Ġesù lis-setgħa tax-xitan ma jistax ikollu maħfra għaliex jattribwixxi qawwa salvifika Divina lil setgħa djabolika. Dawk li jixlu lil Ġesù b’setgħa satanika, ikunu jsejħu ħażin lill-istess tjubija. B’dan il-mod huma jqiegħdu lilhom infushom f’kundizzjoni tali li ma jistgħux jagħrfu li hu l-Ispirtu ta’ Alla li qed jaħdem f’Ġesù. Min ma jagħrafx il-ħidma tal-Ispirtu ta' Alla f’Ġesu, jinsab f’qagħda ta’ telfien. Alla biss jista’ jaħfer id-dnub u jeħles mill-ispirti ħżiena. Lil hinn minn Ġesù, Alla ma għandux aktar mezzi li bihom jista’ jilħaq lill-bniedem u minħabba fl-istess Ġesù li l-bniedem jista’ jingħata l-maħfra u l-ħelsien. Jekk il-bniedem jiċħad lil dak Alla li fil-persuna ta’ Ġesù jersaq u jagħti l-maħfra u l-ħelsien, Alla ma jifdallux mezzi oħra ta' fidwa u tali bniedem jispiċċa biex jagħlaq huwa nnifsu l-possibiltà għall-maħfra. Għalhekk il-bniedem jeħtieġlu li l-ewwel jagħraf bil-bżonn tiegħu ta’ maħfra, biex imbagħad jilqa’ l-maħfra ta' Alla u jkun maħfur tassew lilu.

vv.31-35: Jidhru Omm u l-qraba ta’ Ġesù.

Il-mistoqsija retorika ta' Ġesù (v.35) sempliċement tħejji l-kelma li biha Mark jagħlaq din it-taqsima. Ir-rabta tad-demm familjari tagħmel wisa’ lir-rabta ta' Ġesù u d-dixxipli mas-Saltna u mar-rieda ta' Alla. Tali rabta hija aktar qawwija minn dik tad-demm u l-laħam. Propju waqt li qrabatu jaħsbu li kien tilef rasu, Ġesù jitkellem mill-familja ‘vera u ġdida’ tiegħu magħmula minn dawk li jagħmlu r-rieda ta' Alla. Din it-tema tad-dixxipulat Mark jippreżentaha fil-bidu tal-Evanġelju (1:16-20) u fl-għażla tat-tnax (3:17-19); issa ser iżid dak li jinvolvi fih id-dixxipulat. Il-familja l-ġdida li jifforma Ġesù mihiex magħmula biss minn dawk li huwa ‘sejjaħ’ - mid-dixxipli, iżda wkoll minn dawk li jinġabru madwaru biex jisimgħuh. Hija familja li ssir tali għax magħmula minn dawk li jagħmlu r-rieda ta' Alla. Mark rari jittratta t-tema tar-rieda ta’ Alla, ħlief fit-talba ta' Ġesù fil-Ġetsemani, fejn tidher id-dispożizzjoni radikali tiegħu tant li jintelaq għal kollox f'idejn Alla u jrid biss dak li jrid il-Missier (cf. 14;36). Li tagħmel ir-rieda ta' Alla jfisser li bħal Ġesù tilqa’ t-tbatija u li bħalu tiġi miċħud, jekk inhuma r-rieda ta' Alla. Li tkun ħu Ġesù jfisser li taqsam miegħu, tkun solidari fit-tbatijiet, bil-fidi u l-fiduċja quddiem is-salib. Hekk jitrawwmu l-membri tal-familja ġdida ta’ Ġesù, magħmula mhux minn rabtiet tad-demm u l-laħam imma mill-istess demm tiegħu mxerred fuq is-salib.

**Ċ. Biex nitlob, nogħmod, u nixtarr.**

(i) Mark jagħti ħafna importanza lil din il-biċċa xogħol tad-dixxerniment. Mid-dehra hija biċċa xogħol iżjed importanti milli naħseb jien…

(ii) Kemm qed inwessa’ r-rabtiet tiegħi ma' Ġesù u s-solidarjetà tiegħu bla tarf u qies?